Píratar herja á ungt fólk með sms-skilaboðum Ætla má að Píratar hafi sent þúsundum hóp-sms í dag til að minna á kosningarnar á morgun . vísir / garðar Allir þeir sem eru á aldrinum 18 til 30 ára og eru hvorki með bannmerkt símanúmer í símaskrá né þjóðskrá hafa í dag fengið sms , eða smáskilaboð , frá Pírötum . Í skilaboðunum stendur „ Tryggjum breytingar á morgun ! Kv. Píratar XP , “ og með fylgir hlekkur á kosningamyndband . Ætla má að þúsundir ungs fólks hafi fengið skilaboðin frá Pírötum þó ekki liggi fyrir nákvæmur fjöldi , samkvæmt upplýsingum frá flokknum . „ Við erum bara að reyna að ná til ungs fólks og hvetja þau til að kjósa . Við biðjumst hins vegar velvirðingar ef þetta fer fyrir brjóstið á fólki , “ segir Sigríður Bylgja Sigurjónsdóttir framkvæmdastjóri Pírata í samtali við Vísi en kannanir hafa sýnt að Píratar njóta mikils fylgis í þessum aldurshópi . Rannsóknir hafa hins vegar sýnt að þetta er sá aldurshópur sem mætir hvað verst á kjörstað og því reynir flokkurinn að ná til líklegra kjósenda með þessum hætti . Píratar keyptu lista frá CreditInfo með símanúmerunum en fyrirtækið hefur leyfi frá Þjóðskrá til að selja upplýsingarnar áfram eftir tilteknum reglum . Hér að neðan má sjá myndbandið sem linkað var á í skilaboðunum . Samkvæmt fjarskiptalögum má aðeins nota smáskilaboð fyrir beina markaðssetningu „ þegar áskrifandi hefur veitt samþykki sitt fyrir fram , “ eins og segir í 1. málsgrein 46. greinar laganna . Sigríður Bylgja segir að Píratar telji sig vera að fara að lögum með smáskilaboðunum en hún segir að flokkurinn hafi meðal annars kynnt sér ákvörðun Póst - og fjarskiptastofnunar varðandi smáskilaboð Sjálfstæðisflokksins í tengslum við borgarstjórnarkosningarnar 2014 . Þá kærði einstaklingur Sjálfstæðisflokkinn til Póst - og fjarskiptastofnunar vegna smáskilaboða sem hann fékk frá flokknum á kjördag en símanúmerið var bannmerkt . Einstaklingurinn var hins vegar skráður í Heimdall og var símanúmer hans því skráð hjá Sjálfstæðisflokknum . Hann kvartaði hins vegar til Póst - og fjarskiptastofnunar þar sem hann taldi skilaboðasendinguna brot á 1. málsgrein 46. greinar fjarskiptalaga . Féllst stofnunin á það en Sjálfstæðisflokkurinn kærði þá ákvörðun og felldi úrskurðarnefnd fjarskipta og póstmála ákvörðunina úr gildi . Taldi úrskurðarnefndin ekki útilokað að Sjálfstæðisflokkurinn hefði haft fyrirfram samþykki einstaklingsins fyrir „ umræddum fjarskiptasendingum og að slíkt samþykki hafi ekki verið afturkallað af hálfu kvartanda með sannanlegum hætti . Af þeirri ástæðu beri að fella hina kærðu ákvörðun úr gildi . Þar með telur nefndin ekki þörf á að taka til frekari skoðunar hvort að um beina markaðssetningu hafi verið að ræða eða ekki . “ Illa hefur gengið að koma kjörgögnum til Bjarna Magnússonar , fyrrum hreppstjóra í Grímsey , sem hefur haldið utan um framkvæmd kosninga í eynni frá 1969 .